[{"text_idx": "#000000", "text": "Improving Estonian culture, spirit and national education"}, {"text_idx": "#000001", "text": "Londoni ja Oslo rahvatantsuru\u0308hmad uute tantsuoskuste jahil"}, {"text_idx": "#000002", "text": "Oktoobrikuu viimasel na\u0308dalavahetusel so\u0303itsid Oslo eestlased ku\u0308lla Londoni eestlastele, et teineteiselt uusi tantsusamme o\u0303ppida ning u\u0308heskoos rahvusvahelisel folkloorifestivalil meie va\u0308ikest riiki ja tantsukultuuri esindada."}, {"text_idx": "#000003", "text": "Otsus u\u0308hendada rahvatantsuru\u0308hm Viikingid Oslost ja Londoni Eesti Seltsi tantsijad sai teoks ru\u0308hma juhendajate Raido Bergsteini ja Marje Remmeti eestvedamisel. Idee sai alguse pool aastat varem, kui kohtuti juhuslikult rahvusvahelisel tantsupa\u0308eval Londonis, Buckinghami palee juures, mille korraldas va\u0308liseesti tantsijaid ja rahvatantsuru\u0308hmi u\u0308hendav Estonian Folks. Leiti, et miks mitte teha u\u0308hine tantsulaager ja vo\u0303imalusel ka koos esineda. Mo\u0303eldud-tehtud!"}, {"text_idx": "#000004", "text": "Nii vo\u0303isidki Notting Hilli linnaosa elanikud na\u0308ha meeleolukat seltskonda eestlasi. Eesotsas olid kaks kiire sammuga matkalist, kellele ja\u0308rgnes pikaleveniv ja aeglasemat tempot paluv ru\u0308hm. Tegemist oli Viikingitega, kes olid teel Eesti Majja Londonis, et reede pa\u0308rastlo\u0303unal alustada esimese tantsutrenniga. Reedene plaan na\u0308gi ette kiire oslokate trenni, millega u\u0308hinesid poole pealt ka Londoni tantsijad. Trenn oli edukas \u2013 viimased detailid ja muudatused tantsude koreograafias said la\u0308bi ra\u0308a\u0308gitud ja mugandatud, et mo\u0303lemad ru\u0308hmad saaksid koos tantsida."}, {"text_idx": "#000005", "text": "O\u0303htul toimus Oslo ru\u0308hma tervitamiseks Estonian Folks korraldatud ametlik \u201eva\u0308liseestlaste tutvumiso\u0303htu,\u201c kus koos tantsijatega osales ligi poolsada eestlast. Kohalikele Londoni eestlastele esineti mo\u0303lema ru\u0308hma parimate paladega. Toimus ka Oige ja Vasemba to\u0308o\u0308tuba, millest ko\u0303ik u\u0308ritusel osalejad osa vo\u0303tsid. Nagu eestlastele omane, ei saadud algul vedama ja lo\u0303pus enam pidama. Va\u0308ga kihvt oli na\u0308ha inimeste siirast ro\u0303o\u0303mu, kui viimaks ko\u0303ik keerulised kombinatsioonid, nagu po\u0303imumine ja ka\u0308tlemine, va\u0308lja tulid. Va\u0308ga vahva simman kohalike Londoni eestlastega to\u0303eliste eesti suupistete ning Eesti pa\u0308ritolu auhindadega! Siinkohal suur ta\u0308nu praegu Londonis baseeruvale Estonian Folksile vo\u0303o\u0303rustamise eest \u2013 oli va\u0308ga meeldeja\u0308a\u0308v o\u0303htu!"}, {"text_idx": "#000007", "text": "Laupa\u0308eval oodati kahte Eesti va\u0308lisru\u0308hma esinema \u201eDance Aroud the World\u201c rahvusvahelisele kultuurifestivalile. Tegemist on kahepa\u0308evase kultuuriu\u0308ritusega, mille eesma\u0308rk on tutvustada eri riikide rahvatantsu ja -muusikat Londoni multikultuurses u\u0308hiskonnas. See u\u0308ritus on juba 16 aastat vana ning kasvanud iga-aastaseks su\u0308ndmuseks u\u0308le 1100 osavo\u0303tjaga. Sel aastal oli esindatud u\u0308le 40 erineva grupi, kes lisaks oma riigi tantsutraditsiooni na\u0308itamisele korraldasid to\u0308o\u0308tubasid, et ka festivali publik ja osalejad saaksid o\u0303ppida nende tantse. Festival toimus English Folk Dance and Song Society keskuses Camden Towni linnaosas."}, {"text_idx": "#000008", "text": "Viikingite kaunid Tori kihelkonna rahvaro\u0303ivad said Londoni ta\u0308navatelt palju kiiduso\u0303nu. Tunti huvi, kust ollakse pa\u0308rit, miks kantakse rahvaro\u0303ivaid, ning imestati, et noored sellise uhkusega oma riigi rahvariideid kannavad ja vabatahtlikult rahvatantsu viljelevad. Kui muidu Londonis kahe grupi Eesti rahvaro\u0303ivad naelutasid endile pilke, siis jo\u0303udes Camden Towni, mis on tuntud oma eriti vabameelse olemisega, na\u0308gid rahvariietes tantsijad va\u0308lja pigem tavalised."}, {"text_idx": "#000009", "text": "Londoni ja Oslo ru\u0308hmade u\u0308hiskava vo\u0303eti publiku poolt va\u0308ga ha\u0308sti vastu. Maido Saare \u201eMerimies\u201c pani nii mo\u0303negi hallipa\u0308ise proua naerma ja kaasa plaksutama. Ja ko\u0303ige ta\u0308htsam \u2013 tantsijad ise nautisid tantsimist va\u0308ga! Ku\u0308simusele, mis paneb eestlasi, eriti aga mehi tantsima, oli vastus lihtne \u2013 uhkus oma kultuuri u\u0308le ja kokkuhoidev seltskond!"}, {"text_idx": "#000010", "text": "Festivalipa\u0308ev kulmineerus Eesti tantsu to\u0308o\u0308toaga, kus toimus hoopis eestlaste vo\u0303istutantsimine. Ja\u0308rgemo\u0308o\u0308da tulid tuntud tantsulood ja kes oskas, hakkas tantsima ja o\u0303petas teistelegi. Liialt detailidele ei ro\u0303hutud ja olulised olid meeleolu ja ro\u0303o\u0303m. Ja seda viimast jagus ko\u0303igil ku\u0308llaga!"}, {"text_idx": "#000011", "text": "Pu\u0308hapa\u0308eval toimus viimane u\u0308histrenn, kus kaks ru\u0308hma vahetasid omavahel tantse. Viikingite ru\u0308hmajuht Raido o\u0303petas Londoni Eesti Seltsi tantsijatele Maido Saare kauni lembeloo \u201eJa\u0308ljed\u201c, mida Londoni tantsutu\u0308drukud va\u0308ga soovisid. Viikingite o\u0303ppisid selgeks Marje Remmeti vallatu \u201eJooksupolka\u201c, mis sai koheselt vo\u0303etud ru\u0308hma kavva ja Londonile ja\u0308rgnenud na\u0308dalavahetusel o\u0303nnestus neil sellega juba Oslos ka esineda!"}, {"text_idx": "#000012", "text": "\u201eLondoni tantsijad on siiamaani ekstaasis vahvast na\u0308dalavahetusest ja oslokate ku\u0308laska\u0308igust,\u201c o\u0303hkab Marje Remmet. \u201eAita\u0308h, et vo\u0303tsite vaevaks tulla ja vo\u0303tta ette u\u0308heskoos sa\u0308rav seiklus sel hallil su\u0308gisel. Nii tore on omada so\u0303prusru\u0308hma! Kuni ja\u0308rgmiste ettevo\u0303tmisteni!\u201c"}, {"text_idx": "#000013", "text": "Siinkohal soovivad mo\u0303lemad grupid avaldada ta\u0308nu oma toredatele juhendajatele \u2013 Marjele ja Raidole, kellega juba igav ei hakka. Ja aita\u0308h ka Annelile Oslo ru\u0308hmast majutuse organiseerimise eest Londoni La\u0308ti Majas."}, {"text_idx": "#000017", "text": "Harrastuskirjutaja Liina Ernesaks ku\u0308las Eesti Toas"}, {"text_idx": "#000020", "text": "Eesti keele masinto\u0303lke ja toimetamise/o\u0303igekirja programmid 2020"}]